2022.6.30.
HU
Az Európai Unió Hivatalos Lapja
C 248/41
(166)
A franchise (az ipari franchise-megállapodások kivételével) rendelkezik néhány sajátos jellemzővel.
Ilyen például az egységes cégnévhasználat, az egységes üzleti módszerek (beleértve a szellemitulajdon-jogok licencbe adását), továbbá a jogdíjak kifizetése a biztosított előnyök fejében.
E sajátosságokra tekintettel az ilyen franchiserendszerek működéséhez feltétlenül szükséges rendelkezések a Szerződés 101. cikke (1) bekezdésének hatályán kívül esőnek tekinthetők.
Ez például azokat a korlátozásokat érinti, amelyek megakadályozzák, hogy a franchise-vevő a franchise-adó által nyújtott know-how-t és támogatást a franchise-adó versenytársainak javára használja fel (96), továbbá az olyan versenytilalmi kötelezettségekre vonatkozik, amelyek a franchise-vevő által megvásárolt áruk vagy szolgáltatások tekintetében a franchise-hálózat közös identitásának és hírnevének megőrzéséhez szükségesek.
Az utóbbi esetben a versenytilalmi kötelezettség időtartamának nincs jelentősége, amennyiben haladja meg a franchise-megállapodás időtartamát.
(167)
A franchise-megállapodások akkor részesülhetnek az (EU) 2022/720 rendelet 2. cikkének (1) bekezdésében biztosított mentességben, ha sem a szállító, sem a vevő piaci részesedése nem haladja meg a 30 %-ot.
A piaci részesedéseknek a franchise vonatkozásában történő kiszámításáról szóló konkrét iránymutatás a (174) bekezdésben található.
A szellemitulajdon-jogok franchise-megállapodásokban található licenciába adását a (71)–(87) bekezdés részletezi.
A franchise-megállapodásokban foglalt vertikális korlátozások értékelésére az adott franchise-megállapodás jellegéhez legszorosabban kapcsolódó forgalmazási rendszerre alkalmazandó szabályok felhasználásával kerül sor.
Például a szelektív forgalmazásra vonatkozó elvek alapján kell értékelni az olyan franchise-megállapodásokat, amelyek zárt hálózatokat hoznak létre, ahol a franchisevevőknek tilos a nem franchise-vevők részére értékesíteni).
Ezzel szemben a kizárólagos forgalmazásra vonatkozó elvek alapján kell értékelni az olyan franchise-megállapodásokat, amelyek nem hoznak létre zárt hálózatokat, azonban területi kizárólagosságot adnak, továbbá védelmet biztosítanak a többi franchise-vevő általi aktív értékesítésekkel szemben.
(168)
Az (EU) 2022/720 rendelet hatálya alá nem tartozó megállapodások esetében a Szerződés 101. cikke értelmében egyedi értékelésre van szükség.
Ennek az értékelésnek tekintettel kell lennie arra, hogy minél fontosabb a know-how átadása, annál valószínűbb, hogy a vertikális korlátozások hatékonyságnövekedést eredményeznek és/vagy nélkülözhetetlenek a know-how védelméhez, valamint az, hogy eleget tesznek a Szerződés 101. cikkének (3) bekezdésében foglalt feltételeknek.
(169)
Példa a franchise-ra:
Egy gyártó új módszert fejlesztett ki a bonbonok eladására, ahol az úgynevezett „kedvenc boltokban” („fun shop”) a bonbonokat a vevő kérése alapján színezik.
A bonbonok gyártója kifejlesztette a bonbonok színezésére alkalmas gépeket is, továbbá a színező folyadékokat is előállítja.
A folyadék minősége és frissessége alapvető fontosságú a jó bonbonok készítéséhez.
A gyártó sikeresen forgalmazta bonbonjait néhány saját kiskereskedelmi üzletében, amelyek mindegyike ugyanazon márkanév alatt és egységes „fun”arculattal működött (például az üzletek közös stílusa, közös reklámozás stb.).
Az értékesítések növelése érdekében a bonbongyártó franchise-rendszert vezetett be.
A termékek egységes minőségének és a boltok egységes arculatának biztosítása érdekében a franchise-vevők kötelesek a gyártótól megvenni a bonbonokat, a folyadékot és a színezőgépet, ugyanazon arculat és márkanév alatt működni, franchise-díjat fizetni, hozzájárulni a közös reklámozáshoz, és titokban tartani a franchise-adó által készített működési kézikönyv tartalmát.
Ezenkívül a franchise-vevők csak a megállapodás szerinti üzlethelyiségben árusíthatnak, továbbá csak végső fogyasztóknak vagy a többi franchise-vevőnek adhatnak el.
Boltjaikban nem forgalmazhatnak más bonbonokat.
A franchise-adó vállalja, hogy nem jelöl ki másik franchise-vevőt, és ő maga sem üzemeltet kiskereskedelmi üzletet az adott szerződéses területen.
A franchise-adó arra is köteles, hogy korszerűsítse és fejlessze a termékeit, az üzlet külső képét, valamint a működési kézikönyvet, és ezeket a fejlesztéseket az összes franchise-vevő részére hozzáférhetővé tegye.
A franchisemegállapodásokat 10 éves időtartamra kötik.
A bonbon-kiskereskedők a bonbonokat az országos piacon szerzik be, olyan nemzeti gyártóktól, amelyek a nemzeti ízlést kielégítik, illetve olyan nagykereskedőktől, akik a nemzeti gyártók termékeinek értékesítése mellett külföldi gyártóktól is hoznak be bonbont.
Ezen a piacon a franchise-adó termékei több olyan nemzeti és nemzetközi bonbonmárkákkal versengenek, amelyek közül némelyeket nagy, széles termékskálával rendelkező élelmiszergyártók állítanak elő.
Az élelmiszerszínező gépek piacán a franchiseadó piaci részesedése 10 % alatti.
A franchise-adó 30 %-os piaci részesedéssel rendelkezik a kiskereskedők részére értékesített bonbonok piacán.
A bonbonok forgalmazására sok értékesítési hely áll rendelkezésre: dohányboltok, élelmiszerboltok, kávézók és bonbonszaküzletek.
(96) Lásd: 1986. január 28-i ítélet, Pronuptia de Paris GmbH kontra Pronuptia de Paris Irmgard Schillgallis, C-161/84, EU:C:1986:41, 16. pont.